《长淮水》
明代·周叙

长淮水，日东注，流尽年光祗如故。亘古穷今不可极，但见行舟往来处。

长淮之水流滔滔，映空浴日排银涛。鸥凫翻飞岸摇曳，鱼龙鼓舞风怒号。

濠寿西来如折斗，汴泗交流清会口。滚滚宁辞东海遥，万里朝宗近趋走。

长淮水，涵华滋，昔年淮右见龙飞。天河挽洗甲兵净，恩泽汪洋合九围。

长淮水，今澄清，圣人继统川岳宁。龙骧万斛日充贡，永奠皇图歌太平。

作者简介：（1392—1452）江西吉水人，字公叙，一作功叙，号石溪。永乐十六年进士。授编修，官至侍读学士，署南京翰林院侍读学士。居禁近二十余年，多所论列，负气节，笃行谊。诏独修辽、金、元三史，力疾诠次不少辍。欲修宋史，不克就而卒。有《石溪文集》。